**«Абай жаққан сана сәулесі сөнбеу үшін....»**

**Файзулина Баян Боткеновна қ №65 мектеп-гимназиясының қазақ тілі мен қазақ әдебиеті мұғалімі**

 **Нұр-Сұлтан қаласы**

 Абай жаққан бір сәуле сөнбеу үшін,

 Ертеңгінің үміті өлмеу үшін,

 Зұлымдыққа мәңгілік төзбеу үшін,

 Дәл шындықты жүрекпен көздеу үшін,

 Өлең жаз,кітап оқы,

 Ғылым ізде,

 «Ертеңім жоқ»деп болмайды көндігуге.

 М.Мақатаев [1,23 б.]

 Қазақ халқының ақиық ақыны Мұқағали Мақатаев атамыздың осы бір өлең жолдары әрқайсымызға ой салады.Шынында да, Абай жаққан бір сәуле: ол қандай сәуле? Меніңше, ол адамгершілік, адалдық, білімге, ғылымға ұмтылу, талап пен қайрат, жігер сияқты нағыз адами қасиеттер сәулесі деп ойлаймын. Халқымыздың ұлы тұлғасы – Абай, мен үшін дананың данасы, дараның дарасы. Халқымызды «өсек, өтірік, мақтаншақ, еріншек, бекер мал шашу» сияқты бес нәрседен қашық болуға, «талап, еңбек, терең ой, қанағат, рақым» сияқты бес асыл іске жақын болуға шақырған, өмір бойы байлық пен мансапты ысырып қойып «адамдық диқаншысы» бола білген ұлы тұлға. Сол ұлы тұлғамыздың жаққан сана сәулесі ,біздерге, жас ұрпаққа үлгі-өнеге.

 Абайдың шығармашылығы ұшан-теңіз.Сонау он тоғызыншы ғасырдың орта тұсындағы қазақ халқының жағдайын бар жүрегімен сезе білген, көріп тұрып көз жұма білмеген кемеңгер ақынымыздың қаламынан не бір өлеңдер дүниеге келген. Сол өлеңдеріне үңіле отырып, Абай атамыздың бар жан дүниесін түсінесің. Атамыз «Ғылым таппай мақтанба, орын таппай баптанба...» дей келіп, қазақ қоғамына ең бірінші керегі білім, ғылым екенін дөп басып айтқан. Білімсіз, ғылымсыз халықтың болашағы жоқ екендігін сол кездегі халыққа да, болашақ ұрпаққа да өсиет етіп тастап кеткен. Мені таңқалдыратыны, Абай атамыздың өлеңдеріндегі қазақ халқының бүгінгі жағдайы мен даму жолдарын дөп көрсетуі. Оны біз «Қалың елім, қазағым, қайран жұртым» «Күз» «Сегіз аяқ» өлеңдерінен айқын көреміз.

 Мені, әсіресе, Абай атамыздың жастарға арнап жазған өлеңдері ерекше толғандырады. Атамыз ел болашағы, ел тізгіні-жастардың қолында екендігін терең түсінген.Сондықтан жастарымыздың көзі ашық,оқу мен ғылымға ұмтылуларына аса мән беріп отырған. Абай жастарды бос уақытын жай өткізбей, надандық, тоғышарлық, жалқаулық сияқты әдеттерден аулақ болуға тәрбиелейді. Атамыз:

 ...Заман ақыр жастары

 Қосылмас ешбір бастары.

 Біріне бірі қастыққа

 Қойнына тыққан тастары...-дей келіп, сол кездегі ауызбіршілігі жоқ жастарды қатты сынға алады. Абай атамыздың айтып кеткен бұл насихаты-бүгінгі күні де бойларында әр түрлі келеңсіз мінездері бар құрбы-құрдастарыма арналады деген ойдамын. Сол келеңсіз мінездерден арылу үшін жастар Абай шығармаларын оқып, ғибрат алу керекпіз.

 Абай атамыз- мөлдір махаббат, адал достық жаршысы. Абай жырлаған махаббат- бұлақ суындай сондай таза. Оның «Желсіз түнде жарық ай» «Айттым сәлем, қаламқас» әндерінен мөп-мөлдір таза сезім сезіледі. Бұл таза сезім тек қана таңдаулы адамдарға ғана берілетін алланың сыйы сияқты көрінеді мен үшін. Өйткені бүгінгі күні махаббат атты ұлы сезімді ойыншыққа айналдырып алған кейбір құрбы- құрдастарыма қарап, Абай жырлап кеткен сезімнен әлдеқайда алыс екенін байқаймын. Сонда, шіркін-ай, неге бүгінгі күні жастар осы атамыздың сөздерінен ғибрат алмайды,неге тоқшылық пен баршылық заманында жастарымыз теріс қылықтар көрсетеді деген ойлар мазалайды.

 Абай атамыздың қарасөздерінің өзі бір төбе.Әр қара сөзі тұнып тұрған философия, тәрбие.Әсіресе, ең бірінші қара сөзінде болашақ ұрпаққа айтып кеткен сөзінен- ақ атамыздың қара сөздері жай ермек үшін жазылған сөздер емес екеніне көзімізді жеткіземіз. Әр қара сөзін оқи келе, мазмұнына үңіле келе, өзіңе бір тың жаңалық, бойыңа адами қасиеттерді жинайсың. Не деген шеберлік? Не деген философиялық ойлар? деп таңқаласың.Сонда қазақ елінің ақыны көп екендігінің, бірақ Абай атамыз сияқты кемеңгер ақын-ойшылымыз біреу-ақ екендігіне көзіңді жеткізесің.

 Абайдың ұлылығының бір қыры –Еуропа мәдениетімен байланысы. Еуропамен таныса келе Абай «Шығысым –батыс, батысым - шығыс боп кетті» деп айтуының өзі батыс елдерінің мол рухани қазынасына, мәдени, әдеби өсу жолына қызығушылық білдіріп, еліміздің мәдениетін, әдебиетін сол дәрежеге көтеру ме деп ойлаймын.

 Абай Құнанбаевтың неміс халқының ақыны, ойшылы Иоганн Вольфганг Гетенің «Қараңғы түнде тау қалғып» өлеңін аударып, соған ән шығаруы керемет емес пе? Гетенің өлеңіне ән шығару – ақын лирикасындағы тамаша белгілер мен ғажап әуендеріне терең бойлап, жан қозғалысының үндестігін таба алғаны. Оны аударып, қазақ сахарасына жайып жіберген. Қазақ сахарасына керемет ән келді. Бұл ән қазақ халқының сүйікті әніне айналды.

 Қорыта келгенде, біз, болашақ ұрпақ, Абай жаққан сана сәулесі сөнбес үшін,өсек, өтірік, мақтаншақ, еріншек, бекер мал шашу сияқты қасиеттерден аулақ болып, керісінше талап, еңбек, терең ой, қанағат, рақым сияқты қасиеттерді бойымызға сіңіруіміз керек.Оқуда, еңбекте болсын осы қасиеттерді ең бірінші орында ұстауымыз керек. Халқымыз Абай атамыз армандап кеткен биікке көтерілуі керек.

 Бүгінгі күні, Абай атамыздың 175 жылдық мерейтойы елімізде кеңінен тойлануда. Болашаққа да Абай атамыздың шығармашылығын, өмір жолын насихаттау үшін көптеген жұмыстар жоспарланып қойылған.Бұл игі шаралар болашақ ұрпақтың Абай атамызға жасап жатқан құрметі. Жуырда Елбасымыз Қ.Тоқаевтың «Абай және ХХI ғасырдағы Қазақстан» атты мақаласы жарық көрді. Елбасымыздың: «...Абайды терең тануға баса мән бергеніміз жөн. Абайды тану – адамның өзін-өзі тануы. Адамның өзін-өзі тануы және үнемі дамып отыруы, ғылымға, білімге басымдық беруі – кемелдіктің көрінісі. Интеллектуалды ұлт дегеніміз де – осы. Осыған орай, Абай сөзі ұрпақтың бағыт алатын темірқазығына айналуы қажет.» [2,3 б.] деген сөзі төбемді бір көкке жеткізді.Бұл дегенің болашақ ұрпақ Абай сөзін негізге ала отырып, Абай айтып кеткен насихатты бойларына сіңіріп өсу керек екендігін ұғыну. Ел басқарып, ел тізгінін ұстап отырған азаматтарымыздың да Абай айтып кеткен сара жолмен жүріп, сол кісінің айтып кеткен ғибратымен өмір сүру деген сөз.

 Сондықтан, әр қазақ баласы ұлы дана Абайдың шығармаларын біліп, көңілге тоқып ғана қоймай, Абай атап кеткен қасиеттерді бойларына дарытып, елімізді дамытуда сол қасиеттерді қолданса нұр үстіне нұр болар еді. Дана да, дара ақынымыздың тұлғасы, терең ойлары мен асыл сөздері қай заманда болмасын жақұттай жарқырап, көкіректерге нұр болып құйыла берері хақ. Оның мұрасы жаңа ұрпақпен бірге жасай береді, биікке көтеріле береді.

Пайдаланылған әдебиеттер мен дереккөздер:

1. М. Мақатаев «Жырлайды жүрек» өлеңдер жинағы 23 бет

2. «Egemen Qazaqstan» газеті Қ.Тоқаевтың «Абай және ХХI ғасырдағы» №5 саны 3 бет.